Adrian Dupu, Secretarul de stat al Departamentului pentru Relația cu Republica Moldova (DRRM), s-a întâlnit săptămâna trecută cu Preasfințitul Părinte Veniamin, Episcopul Basarabiei de Sud, și cu Preasfințitul Părinte Antonie, Episcop de Bălți.
Reprezentantul Guvernului României a discutat cu ierarhii despre atenția deosebită pe care DRRM o acordă și în acest an activității Mitropoliei Basarabiei și despre modul în care instituția și cele două eparhii pot să-și coordoneze activitatea în folosul credincioșilor de peste Prut.
Întâlnirea a avut loc la sediul Ambasadei României în Republica Moldova.
Patriarhia Română a semnat anul trecut un protocol de cooperare cu Departamentul pentru Relația cu Republica Moldova, prin care guvernul României își asumă să sprijine construcția și renovarea bisericilor din Mitropolia Basarabiei, renovarea muzeelor și monumentelor de istorie românească, precum și proiectele educaționale de consolidare a identității românești.
Foto credit: Facebook / Departamentul pentru Relația cu Republica Moldova
Urmărește-ne pe Telegram: t.me/basilicanews